Imtella' Awwissu 20, 2020 - Aġġornata 20 Ta' Awwissu, 2020 10:53am Dik li kienet meqjusa bħala l-Qorti għall-każi ċivili fi żmien l-Inkwiżizzjoni se terġa' tingħata l-ħajja bi proġett ta' rikostruzzjoni li qed isir minn Heritage Malta. Id-dekorazzjoni u d-dehra ta' dan il-post qed isiru abbażi tal-pjanta tal-1700 li l-Professur William Zammit ippubblika 5 snin ilu. Din il-Qorti, jew aħjar il-Kanċellerija, li tinsab fil-Palazz tal-Inkwiżitur il-Birgu, kienet ta' importanza kbira għax fost l-oħrajn kienet tiġbor ukoll flus li kienu jintbagħtu Ruma. Il-kanċellerija fil-Palazz tal-Inkwiżitur fil-Birgu kienet qorti – distinta minn dik spiritwali – li kienet tisma' każijiet ċivili ta' dawk li kienu impjegati tal-Inkwiżitur innifsu. Il-kuratur anzjan tal-Palazz tal-Inkwiżitur, Kenneth Cassar spjega li f'din il-Qorti kienu jinstemgħu każi oħra relatati mar-Reverenda Fabbrica di San Pietro, li kienet tamministra l-bini tal-Bażilika ta' San Pietru fil-belt tal-Vatikan. "Li kienet tara li l-flus li jitħallew mill-Knisja, il-Knisja kienet tara li dawn imorru Ruma biex jinbena l-Vatikan. Allura l-inwkiżitur kellu bżonn dan l-ispazju fejn jisma' dawn il-każijiet li kienu differenti mill-każijiet spiritwali u fejn importanti jerfa' l-arkivji relatati ma' dawn il-każijiet," Kenneth Cassar, Kuratur Anzjan tal-Palazz tal-Inkwiżitur. Imnebbħa minn pjanti li l-Professur William Zammit sab ta' kif kienet il-Kanċellerija fis-sena 1,700, Heritage Malta għaddejja b'ħidma biex twettaq rikostruzzjoni dettaljata ta' kif kienet il-Kanċellerija fl-ewwel snin tas-seklu tmintax. Ir-rikostruzzjoni tinkludi wkoll id-dekorazzjoni. Tliet ħitan tal-Kanċellerija kienu miksija b'armarji fejn kienu jinżammu l-arkivji, u tliet pjattaformi għall-uffiċjali tal-inkwiżizzjoni li kienu jassistu waqt is-seduti. Il-Konservatur Anzjan ta' Heritage Malta, Anthony Spagnol spjega kif mas-snin saru diversi bidliet fil-Palazz tal-Inkwiżitur li fi żmien il-gwerra inbidel f'kunvent għad-Dumnikani u s-sala tal-Kanċellerija serviet ta' Knisja. Żied jgħid li maż-żmien id-dekorazzjonijiet ġarrbu diversi ħsarat. "Fi stat li ħafna minnhom insejħulhom bħala framment. Aħna qatt ma nistgħu nerġgħu nakkwistaw l-potenzjal sħiħ ta' dawn id-dekorazzjonijiet fuq il-ħajt," Anthony Spagnol, Kuratur Anzjan ta' Heritage Malta. Is-Sur Spagnol qal li qabel u wara l-gwerra kienu saru żewġ interventi li ddesrkiva bħala amatorjali li ma kinux jirriflettu d-dekorazzjonijiet oriġinali. "Aħna dehrilna li kellna nimxu mal-linja koratorjali – li ma mmorrux għall-istat ta' framment imma li nikkoreġu dawk l-affarijiet li xi darba dawn l-elementi pittoriċi kienu f'perspettiva barrokka għax hekk saru u bl-interventi li saru din intilfet, allura erġajna aħna nagħtu lura lil dawn id-dekorazzjonijiet – din il-perspettiva ta' żmienhom." Il-mastrudaxxi fi ħdan Haritage Malta qed jerġgħu jaħdmu l-armarji sabiex is-sala terġa' tingħata d-dehra li kellha fil-bidu tas-seklu tmintax.